60 tons værnemidler fordelt på 195 europapaller. Den last kræver sit transportmiddel, og det kunne ses onsdag morgen, da det hidtil største transportfly landede i Aalborg Lufthavn. Der er tale om en Boeing 777-300ER fra Etihad Airways, der med næsten 4 meter høje jetmotorer og et vingefang på knap 65 meter er det største fragtfly nogensinde i Aalborg Lufthavn.  
Det fortæller lufthavnen i en pressemeddelelse. Den store Boeing 777-300ER, også kendt som en Triple Seven, står  26. maj på langs af terminalbygningen i Aalborg Lufthavn, hvor der dagen igennem er 16 af lufthavnens egne medarbejdere på opgaven, der forventes at tage 4-6 timer. De skal tømme flyet for 60 tons cargo, bestående af værnemidler, hvor disse efterfølgende bliver sat på 195 europapaller, som skal videre til den danske virksomhed Stadsing A/S i Nørresundby. Det store fly afgår fra Aalborg Lufthavn ved 22-tiden onsdag. – Vi har en international lufthavn lige i vores nordjyske baghave, hvorfor Aalborg Lufthavn uden tvivl er det naturlige valg til cargotransport – både set i forhold til effektivitet og bæredygtighed, hvor den samlede transporttid med lastbil fra flyet er minimal. Det er noget, vi vægter højt hos os, siger direktør Karsten Stadsing. Den første af flere cargo-opgaver for lufthavnen – I de sidste uger har vi set meget frem til at skulle tage imod det imponerende Triple Seven-fly, da det ikke er hver dag, at vi skal håndtere så store fly i Aalborg Lufthavn. Men vi har alle cargo-faciliteterne klar til både store og små fly, så det er fantastisk at få sådan en spændende opgave ind, hvor vi faktisk også allerede i morgen kan tage imod en Boeing 787 Dreamliner med 30 tons cargo – også for Stadsing A/S. Vi forventer at se mange flere af den type cargo-opgaver i den nærmeste fremtid, siger lufthavnsdirektør Niels Hemmingsen. Cargotransporten med en Boeing 787 Dreamliner fra TUI og Globe Air Cargo ankommer torsdag morgen 27. maj. Se vores videoindslag om landingen i Aalborg:

Opsummering:
Onsdag morgen 26. maj landede det første af to store fragtfly i Aalborg Lufthavn med last til virksomheden Stadsing A/S.